Foto's: Bejaarde boer deur grondbesetters aangerand | Maroela Media
Martin Coetzee (82)
Coetzee het die burgerregtegroep AfriForum genader vir hulp. Charl Oberholzer, die kommunikasiebestuurder van AfriForum, het Vrydag aan Maroela Media gesê die organisasie het 'n aanklag van poging tot moord, diefstal, en onwettige betreding by die Belfast-polisiestasie aanhangig gemaak.
"Coetzee is 'n deeltydse boer saam met sy seun op die plaas," het Oberholzer gesê. "Hy was op 26 Mei by die plaas toe hy besef daar word sinkplate en goedere uit sy plaasopstal vermis."
Volgens Oberholzer was Coetzee bewus van 'n groep mense wat al 'n geruime tyd onwettig sy grond beset, en hy het hulle oor die diefstal gaan konfronteer. "Hulle het hom egter aangerand en twee vroue het hom vasgebind. Hy is drie keer met 'n plank oor sy kop geslaan, en sy arm is gebreek." Coetzee is sowat vyf ure lank aangehou voordat hy daarin kon slaag om los te kom en met sy bakkie te vlug.
AfriForum ondersoek ook 'n bewering dat 'n polisiebeampte van Springs, wat glo met die oortreders bevriend is, by die voorval betrokke was en daarvan geweet het. Die oortreders het hom glo na die toneel ontbied om hulle by te staan, waarna hy en twee vroue daar weg is sonder om Coetzee te help. "Ons is in gesprek met ons regspan om te besluit watter stappe ons teen die beampte gaan doen," het Oberholzer bygesê.